Twee sterf toe helikopter in die Vrystaat neerstortDouw Wentzel sr. wat in die helikopterongeluk gesterf het (Foto: Facebook) ŉ Boer van die Vrede-distrik en nog ŉ boer se seun is Vrydag dood toe ŉ helikopter in Heilbron neergestort het. Die twee boere en hul seuns was op pad terug huis toe van die Nampo-oesdag op Bothaville in die Vrystaat toe die ongeluk plaasgevind het. “Werkers van die plaas Brakpan in Heilbron het omstreeks 17:30 gesien hoe die helikopter neerstort,” het brig. Sam Makhele, woordvoerder van die polisie, aan Maroela Media gesê. Maroela Media verneem die twee boere was Douw Wentzel en Louw Deale, albei van Vrede-distrik, wat in die helikopter gevlieg het. Douw se seun, Douw jr., en Louw se seun, Andre, was saam met hulle in die ongeluk. Douw en Andre is tydens die ongeluk oorlede. Douw jr. (14) en Louw (49) het die ongeluk oorleef. “Een van die mans en een van die seuns is in ŉ kritieke toestand na die plaaslike hospitaal in Heilbron geneem voor hulle oorgeplaas is na die Unie-hospitaal in Alberton,” het Makhele bygevoeg. Maroela verneem hul toestand is kritiek, maar stabiel. Hoërskool Wilgerivier het op sosiale media bevestig Douw jr., ŉ graad 9-leerling aan die skool, is ernstig beseer. “Ons vra dat julle die gesin in julle gebede sal opdra.” NG Kerk Frankfort het ook hul meegevoel uitgespreek met die Wentzel-gesin met die afsterwe van Douw sr. en aan die Deale-gesin met die afsterwe van Andre.